Un tânăr de 26 de ani, cetăţean italian, care era la studii în Arad, a murit în timpul unui meci de fotbal. Polițiștii spun că nu au suspiciuni cu privire la săvârșirea unei fapte penale.
Tragedia s-a întâmplat, marți seara, pe un teren de sport
din Arad, din zona Kaufland, unde studentul era împreună cu mai mulţi colegi.
Acestuia i s-a făcut rău şi s-a prăbuşit la pământ, iar ceilalţi tineri au
sunat de urgenţă la 112.
Din nefericire echipajul medical care a ajuns la faţa locului, nu a mai putut face nimic pentru italianul de 26 de ani, decât să declare decesul.
Trupul neînsufleţit al tânărului a fost transportat la Serviciul Judeţean de Medicină Legală, pentru efectuarea necropsiei, care va arăta cauza morţii.
"La data de 5 martie a.c., în jurul orei 20:45, polițiștii arădeni au fost sesizați despre faptul că, pe un teren de sport din municipiu, un tânăr ar fi decedat în timp ce desfășura activități sportive. Acesta a fost identificat în persoana unui cetățean italian, de 26 de ani, care studia la o universitate din Arad. Trupul neînsuflețit a fost transportat la Serviciul Județean de Medicină Legală, pentru efectuarea autopsiei și stabilirea cauzei decesului. Nu sunt suspiciuni cu privire la săvârșirea unei fapte penale", transmite IPJ Arad.
Alt caz la Timișoara
Un băiat de 16 ani a murit duminică, 25 februarie 2024, pe terenul de fotbal din localitatea Biled, județul Timiș. Echipajul medical venit de urgență a încercat să-l resusciteze, dar manevrele nu au dat rezultat.
Poliția Timiș transmite că polițiștii Secției 3 Rurale Sânandrei au fost sesizați, prin apel 112, cu privire la faptul că în momentul în care se juca fotbal cu mai mulți tineri, un minor ar fi leșinat pe terenul de sport de pe strada Castanilor din localitatea Biled, rămânând în stare de inconștiență.
"Polițiștii au constatat faptul că cele sesizate se confirmă, fiind vorba despre un minor, în vârstă de 16 de ani, căruia echipajul medical prezent la fața locului îi efectua manevrele de resuscitare. Minorul a fost transportat la spital în vederea acordării îngrijirilor medicale, însă din nefericire acesta a decedat", au transmis atunci reprezentanții IPJ Timiș.